மக்கள் தொகை கணக்கெடுப்பு புள்ளிவிவரங்கள் வெளியாகும்போது, பெண் குழந்தைகளின் எண்ணிக்கை குறைந்து வருவது எதிர்கால சமூகத்தில் பல்வேறு பிரச்னைகளை எழுப்பக்கூடும் என, சமூகத்தின் மீது அக்கறை கொண்டோரும், சமூக ஆர்வலர்களும் எச்சரித்து வருகின்றனர். ஆனால், அதற்கான தீர்வு காண்பதற்கான நடவடிக்கைகள் எடுக்கப்படவில்லை. பெயரளவிலான திட்டங்கள், அறிவிப்புகள் மற்றும் செயல்பாடுகள், மக்கள் மத்தியில் எவ்வித தாக்கத்தையும் ஏற்படுத்தவில்லை; அதனால் எவ்வித பலனும் இல்லை.பொதுவாகவே, பெண் குழந்தை என்றால், அழகு, நல்ல அதிர்ஷ்டம் என்பது தான் நம் மரபாக இருந்து வந்தது. ஆனால், கடந்த, 50 ஆண்டுகளில் நிலைமை மாறிவிட்டது. இன்று பெண் குழந்தைகள் செலவினமாகவும், ஆண் குழந்தைகள் கவுரவத்தின் அடையாளமாகவும் கருதப்படுகிறது.மக்கள் தொகை கணக்கெடுப்பு, பிரிட்டிஷ் ஆட்சிக் காலத்தின்போதே துவங்கியது என்றாலும், அப்போது மக்கள் தொகையும், எழுத்தறிவு விகிதமும் குறைவாக இருந்ததால் பெண் குழந்தைகள் குறித்த புள்ளிவிவரங்கள், மக்களிடையே எவ்வித தாக்கத்தையும் ஏற்படுத்தவில்லை. ஆனால், நாளடைவில் மக்கள் தொகை, எழுத்தறிவு விகிதம் போன்றவை அதிகரித்ததைத் தொடர்ந்து, கணக்கெடுப்பின் பல்வேறு அம்சங்கள் மக்களிடையே தாக்கத்தை ஏற்படுத்தத் துவங்கியது.